เล็งปัดฝุ่นร่างประกาศให้สื่อกำกับกันเอง ชวนองค์กรสื่อผลักดัน ก่อนถูกคุมเบ็ดเสร็จ
สุภิญญา เผยเตรียมปัดฝุ่นร่างประกาศรวมกลุ่มสื่อกำกับกันเองพร้อมชวนองค์กรสื่อร่วมผลักดัน หวั่นไม่เร่งดำเนินการ อาจมีการเขียนรธน.-แก้กฎหมายให้รัฐคุมสื่อหนักกว่าเดิมได้5 ก.พ. 2559 สุภิญญา กลางณรงค์ กรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า วันนี้ได้มีการประชุมคณะอนุกรรมการส่งเสริมการกำกับดูแลกันเอง ซึ่งตนเองเป็นประธาน ได้มีการพิจารณาเพื่อทราบแผนการดำเนินงานด้านการส่งเสริมการกำกับกันเองตลอดปี 2559 นอกจากนี้ ในที่ประชุมได้มีการเสนอให้สำนักงานนำ (ร่าง) ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง มาตรการส่งเสริมการรวมกลุ่มของผู้รับใบอนุญาต ผู้ผลิตรายการ และผู้ประกอบวิชาชีพสื่อสารมวลชนที่เกี่ยวกับกิจการกระจายเสียงและกิจการโทรทัศน์ พ.ศ. เข้ามาทบทวนในคณะอนุกรรมการอีกครั้ง รวมทั้งเสนอให้มีการนำร่างประกาศฯ มาหารือกับองค์กรวิชาชีพสื่อต่างๆ และหารือไปยังกรรมการกิจการกระจายเสียงและกิจการโทรทัศน์ (กสท.) ทั้ง 5 คน เพื่อให้แนวนโยบายที่ตรงกันเพื่อนำไปสู่การทำให้ร่างฯ ฉบับนี้มีผลออกมาจริง เพราะจะมีผลต่อการส่งเสริมการกำกับดูแลวิชาชีพตามจรรยาบรรณกสทช. มีบทบาทหน้าที่ตามกฎหมายที่เกี่ยวข้องและแผนแม่บทกิจการกระจายเสียง และกิจการโทรทัศน์ ฉบับที่ 1 (พ.ศ. 2555 – 2559) ที่จะต้องส่งเสริมการรวมกลุ่มของผู้รับใบอนุญาต ผู้ผลิตรายการ และผู้ประกอบวิชาชีพสื่อสารมวลชนเป็นองค์กรรูปแบบต่างๆ เพื่อทำหน้าที่จัดทำมาตรฐานทางจริยธรรมการประกอบอาชีพหรือวิชาชีพและควบคุมกำกับดูแลกันเอง ซึ่งขณะนี้รูปธรรมการส่งเสริมยังไม่ชัดเจน ที่ผ่านมา ร่างประกาศฯฉบับนี้ได้ผ่านกระบวนการการรับฟังความคิดเห็นวงใหญ่ และโฟกัสกรุ๊ปมาแล้ว แต่ยังไม่ได้รับความเห็นชอบจากองค์กรวิชาชีพบางส่วน อาจเกิดช่องว่างหรือสุญญากาศ เพราะมีร่างฯ หรือแนวทางอื่นๆ ที่กำลังมีการพูดคุยอยู่ขณะนี้ ที่มีแนวโน้มในการควบคุมหรือจำกัดสิทธิเสรีภาพสื่อ ส่วนตัวมองว่า ร่างประกาศฯฉบับ กสทช. ค่อนข้างเบาบางสุดในการควบคุมสื่อและเน้นที่การส่งเสริมสื่อจริงๆ แต่หากเราไม่ได้ทำอะไรสังคมก็อาจจะเรียกร้องว่าแล้วเมื่อไหร่การกำกับดูแลของสื่อจะเกิดขึ้นได้จริงๆ ส่วนตัวอยากจะให้องค์กรวิชาชีพสื่อมวลชนนำร่างประกาศฉบับนี้ไปทบทวนอีกที และหากมีข้อเสนอแนะเพิ่มเติมใดๆ ขอให้แจ้งมา เพราะถ้าหากไม่เร่งดำเนินการ ใครจะรู้ว่าในอนาคตรัฐธรรมนูญฉบับใหม่ หรือ พ.ร.บ. กสทช. ฉบับใหม่อาจจะเปิดช่องทำให้อำนาจรัฐเข้าไปควบคุมสื่อหนักกว่าเดิมก็ได้ โดยอ้างว่าสื่อขาดจรรยาบรรณและกำกับดูแลกันเองไม่ได้ ซึ่งส่วนตัวไม่อยากให้เป็นอย่างนั้น สุภิญญา กล่าว
สุภิญญา เผยเตรียมปัดฝุ่นร่างประกาศรวมกลุ่มสื่อกำกับกันเองพร้อมชวนองค์กรสื่อร่วมผลักดัน หวั่นไม่เร่งดำเนินการ อาจมีการเขียนรธน.-แก้กฎหมายให้รัฐคุมสื่อหนักกว่าเดิมได้ 5 ก.พ.
กสทช.,กำกับกันเอง,สื่อมวลชน,สุภิญญา กลางณรงค์,เสรีภาพสื่อ